שיעור חינוך לחודש תשרי – כיתה יא'
נושא השיעור: וידוי

אפרת אמית ליבוביץ, בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לשיעורי חינוך לימים הנוראים, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ותלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור

וידוי
בתפילת שחרית מדי יום ובתפילת יום הכיפורים, יש תפילה מיוחדת הנקראת 'וידוי' שָמונָה רשימת חטאים לפי האלפבית. ביום הכיפורים נוספת לה רשימה ארוכה יותר של חטאים, המסודרת אף היא לפי האלפבית ('על חטא שחטאנו לפניך..'). אמנם זוהי רשימה קבועה ולא אישית, וסביר להניח שלא כל המתפללים חטאו בכל העברות, ובכל זאת, נהוג לחזור ולמנות כל חטא וחטא תוך הכאה על החזה מול הלב. בשיעור זה נעמוד על משמעותו של הווידוי, על כוחו של הציבור באמירת וידוי ונברר מה יחסנו לכך.

מטרות השיעור:
1. להבין את המשמעות הפרטית והחברתית של הווידוי.
2. לבדוק את מושג הווידוי בחיינו.
3. לברר את המשמעות של אמירת הווידוי בציבור.

מבנה השיעור:
1. דיון כללי.
2. לימוד הטקסט בחברותא.
3. דיון כללי בעקבות הלימוד.

מהלך השיעור:
1. נפתח בשאלה כללית - מהו וידוי? (ביטוי לחרטה של אדם על חטאו)
    מתי נאמר וידוי? 
על איזה צורך עונה הווידוי? 
באוזני מי אנו מתוודים, ועל מה? 
האם הווידוי הוא תהליך הכרחי כדי לחזור מן החטא?

2. נתחלק לקבוצות לימוד קטנות ללימוד דף המקורות.  
בדף המקורות קטע מתוך תפילת הווידוי הגדול הנאמרת בכל חמש התפילות של יום הכיפורים. נבקש מהתלמידים לקרוא את הטקסט ולדון ברשימה.
3. נדון במליאה בשאלות, מדוע יש צורך ברשימת חטאים כה ארוכה ומפורטת? מה משמעותה של אמירת וידוי אישי, בצורה פורמלית ובציבור? האם יש מקבילה לרעיון הווידוי מחוץ לבית הכנסת ולתפילות יום הכיפורים? האם יש צורך או חשיבות למצוא מקבילה זו?